Kalahari
Pustinja Kalahari (na afrikaans jeziku: Kalahari-woestyn) jeste velika polusuha i pješćana savana u južnoj Africi, prostire se na oko 900.000 km2 zahvatajući veći dio države Bocvane i dijelove Namibije i Južnoafričke Republike. Polupustinja, koja nakon obilnije kiše dobija velike dijelove odlične trave za ispašu, u Kalahariju živi mnogo veći broj životinja i biljaka nego u pravoj pustinji, kao što je obližnja pustinja Namib na zapadu. U Kalahariju padne vrlo mala količina kiše, a ljetne temperature su izuzetno visoke. U najsušem dijelu padne između 110 i 200 mm kiše godišnje, dok u najvlažnijim dijelovima pada nešto više od 500 mm. Okolni bazen Kalaharija prekriva više od 2.500.000 km2 pružajući se dalje u Bocvanu, Namibiju i Južnu Afriku, a dijelovi bazena dosežu i do dijelova Angole, Zambije i Zimbabvea. Kalahari je dom mnogim pticama selicama i životinjama. Nekada utočište za divlje životinje, počev od slonova i žirafa, kao i za grabežljivce poput lavova i geparda, danas suha korita rijeka su uglavnom mjesta za ispašu, mada se leopardi i gepardi i dalje mogu ponegdje naći. Danas se u bazenu Kalahari u velikoj mjeri napasa stoka a ograde koje podižu ljudi radi zaštite stoke onemogućavaju normalno kretanje divljih životinja. Među pustinjama južne hemisfere, Kalahari se najbliži nekim australijskim pustinjama, po geografskoj širini kao i po načinu njihovog stvaranja.